钦定古今图书集成/理学汇编/学行典/第188卷 > 龚明之
## 钦定古今图书集成/理学汇编/学行典/第188卷 > 龚明之

按《嘉定县志》：“龚明之，字熙仲，况之子也。孝事祖母李。
李尝梦己寿止七十有七，至期果病且革，明之斋心
夜祷，乞损己五龄以益李寿。灼香于顶者七，至脑中
爆裂不为动，李病寻愈，又五年乃卒。宣和三年，以贡
将父母偕之京师，母弟继亡，贫不能归榇，有劝使旅
殡，或燔之以骼归，明之皆不可，顾室中一钱之值悉”
鬻之。益以乞贷，竟护丧以归。绍兴二十年，举乡贡，时
已六十，或劝少匿其年，笑曰：“吾平生不欺，岂以始进
易心乎？”特恩廷试，授高州学正。格引年例不得莅官，
朝士列奏其行谊，敕监潭州南岳庙。淳熙五年，乞致
仕乡人奉直大夫林振等具言明之孝行节谊著于
乡闾，宜照淳熙二年诏特议旌录。参政钱良臣以闻，
超授宣教郎致仕，仍赐银绯。寿九十六卒。